[{"text_idx": "#000000", "text": "Lanera bizikletaz joateko ohitura daukat. Gertu bizi naiz, baina gustuko dut."}, {"text_idx": "#000001", "text": "Goiz hartan ezinezkoa zen ordea. Eguraldi iragarpena argia izan zen. \u201cArgi ibili\u201d-tik, \u201cprest egon\u201d-era egin genuen jauzi. Horitik laranjara edo alderantziz, ez dakit. Baina hotzaldi galanta zetorren."}, {"text_idx": "#000003", "text": "Artilezko lepokoarekin bildu, burua txano zatar batekin estali eta etxean aurkitu nuen berokirik potoloena jantzi nuen. Eskularruak, jakina, eta belaunetarainoko larruzko bota marroiak. Prest abiatzeko."}, {"text_idx": "#000004", "text": "Etxeko atea ireki eta berala ukabilkada baten moduko haize hotz kolpea jaso nuen muturrean. Buelta eman eta etxera bueltatzeko gogoa sartu zitzaidan baina giltzak ateratzeko eskularruak kendu behar nituela pentsatze hutsak... Motxila ondo estutu, eskuak eskularru eta guzti poltsikoetan sartu eta kalean behera abiatu nintzen, ez zegoen besterik."}, {"text_idx": "#000005", "text": "Espaloiko harriek kris-kras egiten zuten nire pauso bakoitzeko, zuhaixkak izotz-zuriz jantzita zeuden, tarteka teilatuetatik jausten zen izotz ezpataren bat nire alboan iltzatzen zen elurretan... guztia izoztuta zegoen. Ahotik zerion hatsa, ke zuri hasieran baina kolpean lurreraino erortzen zen izotzezko harri koskor baten gisa. Zer zen hura? Ai ene.. baietz hanka bat hautsi!"}, {"text_idx": "#000006", "text": "Ia egunero egiten nuen ibilbidea egiten ari nintzen, astelehenetik igandera. Lanegun edo jaiegun, egunero. Bizi nintzen kaletik erdigunera joateko bidezidor estu bati jarraitu behar nion. Ez zen oso ibilbide erosoa egia esan. Baso moduko bat ere zeharkatu behar nuen. Aitortu behar dut berez ez dudala gehiegi atsegin ibilbidearen tarte hori. Aspaldi bele pilo batek hantxe aurkitu zuen bere bizitokia, eta komun faltan, goitik behera erori ohi ziren haien zeraren zerak. Jendeak normalki parasolekin zeharkatzen du parkeko aparteko parte hori. Eta ez pentsa, parasolak garbitzea ez da lan makala izaten, atera kontuak buru gainean eroriz gero. Baina tira, burua txano zatar harekin neraman estalita belarrietaraino, babestuta nengoen beraz beleen gorotzetik, bai eta haize izoztutik ere. Hau da, goitik etor zitekeen edozein erasotik babestuta nindoan."}, {"text_idx": "#000007", "text": "Baina nahikoa lan nuen oina non jarri ondo pentsatzen gora begiratzen ibili gabe, ez nuen nahi izotz pista batean bezala irristaka hasi nahi."}]